นครหลวงไทยลดดอกเบี้ยสินเชื่อบ้านในงานโฮม บายเออร์
&#8220;นครหลวงไทย&#8221; ลดดอกเบี้ยสินเชื่อบ้านในงาน โฮม บายเออร์ เอ็กโป 2010 กู้ 2 ปีแรกเอ็มแอลอาร์ลบ 3.25%
19 ส.ค. 2553

“นครหลวงไทย” ลดดอกเบี้ยสินเชื่อบ้านในงาน โฮม บายเออร์ เอ็กโป 2010 กู้ 2 ปีแรกเอ็มแอลอาร์ลบ 3.25%
นายอภิชาติ อรรฆย์ฐากูร ผู้จัดการฝ่ายอาวุโส ฝ่ายสินเชื่อเคหะ ธนาคารนครหลวงไทย เปิดเผยว่า ธนาคารได้นำ “สินเชื่อบ้านธนาคารนครหลวงไทย” ลดดอกเบี้ยพิเศษสำหรับลูกค้ารายย่อยที่ต้องการซื้อที่อยู่อาศัยสำหรับบ้านใหม่ หรือรีไฟแนนซ์ ในงาน “โฮม บายเออร์ เอ็กโป 2010” ระหว่างวันที่ 19-22 ส.ค. 2553 ณ ศูนย์การประชุมแห่งชาติสิริกิติ์ 
ทั้งนี้ธนาคารจะคิดดอกเบี้ยปีที่ 1-2 อัตราดอกเบี้ยเงินกู้ลูกค้ารายใหญ่ชั้นดี (เอ็มแอลอาร์) ลบ 3.25% จากนั้นคิดเอ็มแอลอาร์ ลบ 1.25% ตลอดอายุสัญญา
ส่วนบ้านสั่งสร้าง และบ้านมือสองคิดอัตราดอกเบี้ยคงที่ปีแรกเท่ากับ 3.99% ต่อปี หลังจากนั้นคิดอัตราดอกเบี้ยเอ็มแอลอาร์ ลบ 0.50% ตลอดอายุสัญญา วงเงินกู้สูงสุด 95%  ของราคาประเมิน ระยะเวลาการกู้สูงสุด 30 ปี พร้อมยกเว้นค่าธรรมเนียมจัดการเงินกู้ 0.25% ของวงเงินกู้ และค่าธรรมเนียมในการจัดทำนิติกรรมสัญญาจำนองอีกด้วย โดยผู้กู้ต้องจดจำนองให้เสร็จสิ้นเพื่อรับเงื่อนไขดังกล่าวภายในวันที่ 30 ก.ย. 2553 เท่านั้น
นอกจากนี้ ธนาคารยังมอบส่วนลดดอกเบี้ยในปีแรกลงอีกสูงสุด 0.50% เป็นเวลา 12 เดือน จากทุกเงื่อนไขสำหรับลูกค้าที่กู้สินเชื่อเคหะพร้อมทำประกันชีวิตคุ้มครองวงเงินกู้ MRTA Plus ทั้งจำนวน และอายุกรมธรรม์ไม่ต่ำกว่าอายุสัญญาเงินกู้หรือไม่ต่ำกว่า 10 ปี โดยธนาคารยังให้วงเงินสินเชื่อเพื่อชำระค่าเบี้ยประกันชีวิตสูงสุดทั้ง 100% ของค่าเบี้ยประกัน ไม่นับรวมกับวงเงินสินเชื่อเคหะ 
นายอภิชาติ เปิดเผยว่า เพื่อเป็นการขยายฐานสินเชื่อกลุ่มลูกค้ารายย่อยของธนาคารอย่างต่อเนื่อง โดยคาดว่าในช่วงสิ้นปีนี้จะมียอดคงค้างสินเชื่อบ้านเพิ่มขึ้นรวมเป็นประมาณ 8 หมื่นล้านบาท 
“ในช่วงที่เหลือของปีนี้ธนาคารคาดว่าจะสามารถเร่งปล่อยสินเชื่อเพื่อที่อยู่อาศัยได้เพิ่มขึ้นโดยเฉพาะกลุ่มลูกค้าจำนวนหนึ่งที่เร่งตัดสินใจซื้อที่อยู่อาศัยเร็วกว่าเดิมจากปัจจัยเรื่องอัตราดอกเบี้ยที่อยู่ในช่วงเริ่มต้นของขาขึ้น และความกังวลว่าแนวโน้มราคาที่อยู่อาศัยในอนาคตอาจจะมีการปรับเพิ่มขึ้นตามต้นทุนที่สูงขึ้น โดยธนาคารยังคงใช้แนวคิดการเสนออัตราดอกเบี้ยต่ำเฉลี่ย 2-3 ปีแรกเป็นหลัก ซึ่งมองว่าจะเป็นประโยชน์ต่อผู้กู้ในระยะยาวมากกว่า เนื่องจากทำให้ผู้กู้สามารถใช้สิทธิประโยชน์ในการขอลดหย่อนภาษีได้อย่างเต็มที่ โดยไม่เสียสิทธิประโยชน์ทางภาษีปีใดปีหนึ่งเท่านั้น รวมทั้งยังทำให้ลูกค้าสามารถวางแผนการชำระเงินกู้ได้ง่ายขึ้น และไม่เป็นภาระสำหรับผู้กู้มากเกินไปในช่วงเริ่มต้นของการชำระหนี้” นายอภิชาติ กล่าว